Diari Oficial de la Generalitat Valenciana


Sumari del DOGV 9984, del 15-11-2024 (2024/11808)

RESOLUCIÓ de 8 de novembre de 2024, per la qual s'ordena publicar l'Acord de 7 de novembre de 2024, del Consell de la Sindicatura de Comptes de la Comunitat Valenciana, pel qual es convoca la provisió, pel sistema de lliure designació, del lloc de treball número 90, cap de la Unitat d'Auditoria de Sistemes d'Informació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9984

Data del DOGV
:   15-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/11831

CVE
:   BLGU-X-0320-07770

Data del document
:   08-11-2024

Organisme emissor
:   Sindicatura de Comptes

Tipus de document
:   Resolució

Vist l’Acord de data 17 de febrer de 2022, pel qual s’aprova la relació de llocs de treball (BOCV 227, 23.02.2022), i de conformitat amb el que es disposa en els articles 6 i concordants de les normes per a la provisió de llocs de treball en la Sindicatura de Comptes i la baremació de mèrits (BOCV 230, 04.03.2022), modificat per un acord del Consell del 19 d’octubre de 2022 (BOCV 283, 26.10.2022), el Consell de la institució, en exercici de la competència atribuïda per l’article 19.c de la Llei de la Generalitat Valenciana 6/1985, d’11 de maig,

ACORDA

*Primer*

Aprovar la convocatòria i les bases per a proveir, per mitjà del procediment de lliure designació, el lloc de treball núm. 90, cap de la unitat d’auditoria de sistemes d’informació, subgrup A1, de la relació de llocs de treball de la institució.

*Segon*

Publicar la convocatòria i les bases en el *Butlletí Oficial de les Corts Valencianes*  i en el *Diari Oficial de la Generalitat Valenciana*

València, 8 de novembre de 2024

Vicent Cucarella Tormo

Síndic major

Bases de la convocatòria

*Primera. Lloc que es convoca*

El lloc vacant que es convoca és el lloc núm. 90, cap de la unitat d’auditoria de sistemes d’informació. La seua classificació i funcions figuren en l’annex I d’aquesta convocatòria.

*Segona. Participants*

Poden participar en aquesta convocatòria els funcionaris de carrera de qualsevol administració pública del subgrup A1 que pertanguen a alguna de les places o grups de places, escales, subescales, classes o cossos superiors de les administracions o institucions públiques que realitzen funcions relacionades amb la fiscalització i l’auditoria o amb els sistemes i les tecnologies de la informació, de caràcter superior.

*Tercera. Sol·licituds*

3.1. El personal interessat ha de dirigir la seua sol·licitud, firmada, al síndic major, en alguna de les dos formes previstes en el punt 3.3.

3.2. El personal aspirant ha de presentar, juntament amb la instància, un currículum en què enumerarà els mèrits al·legats, que han d’acreditar-se documentalment per mitjà dels certificats, títols, justificants o qualsevol altre mitjà documental, degudament compulsats i numerats. Els mèrits al·legats que ja consten en la Secretaria General de la Sindicatura de Comptes no han de ser acreditats novament.

3.3. Els qui desitgen participar en aquest procediment han d’emplenar la sol·licitud d’alguna de les maneres següents:

a) Sol·licitud presencial, a través del model que figura en l’annex II.

b) Sol·licitud telemàtica, a través del corresponent tràmit electrònic disponible en la seu electrònica de la Sindicatura de Comptes de la Comunitat Valenciana.

3.4. El termini de presentació de sol·licituds serà de VINT dies hàbils comptadors a partir del següent a la publicació d’aquesta convocatòria, que apareixerà en el *Butlletí Oficial de les Corts Valencianes*  i en el *Diari Oficial de la Generalitat Valenciana*.

3.5 Una vegada transcorregut el termini de presentació d’instàncies, les sol·licituds formulades seran vinculants per al personal peticionari, sense que puguen ser modificades, i s’acceptaran renúncies fins a la data de l’acord d’adjudicació.

*Quarta. Comissió de valoració*

La comissió de valoració d’aquesta convocatòria estarà integrada per:

Titulars:

President:

Antonio Minguillón Roy. Auditor de la Sindicatura de Comptes.

Vocals:

Vanessa González San Julián. Coordinadora de l’Equip d’Auditoria Informàtica. IGAE.

Francisco Julián Chico Martínez. Auditor supervisor de la Sindicatura Comptes de Catalunya.

Manuel David Serrat Olmos. Cap del servei de sistemes i tecnologies de la informació de la Sidicatura de Comptes. A proposta del Consell de Personal.

Secretària:

Marta Chastel Mazarredo. Cap de l’àrea economicoadministrativa de la Sindicatura de Comptes.

Suplents:

President:

Alejandro Salom Campos. Auditor de la Sindicatura de Comptes.

Vocals:

Julio García Muño. Director de Control Intern de la Universitat de Castella-la Manxa.

Ignacio Pérez López. Viceinterventor General de Control Financer de la Generalitat Valenciana.

Amparo Melero Vidal. Tècnica d’auditoría de la Sindicatura de Comptes. A proposta del Consell de Personal.

Secretario:

Robert Cortell Giner. Lletrat director de l’assessoria jurídica de la Sindicatura de Comptes.

*Cinquena. Funcionament de la comissió de valoració*

5.1. La comissió de valoració es constituirà dins de la setmana següent a la de la finalització del termini de presentació de sol·licituds, verificarà que les persones concursants compleixen els requisits i condicions exigits per a participar en la convocatòria i realitzarà l’avaluació de les dades, circumstàncies i mèrits al·legats i acreditats pels qui siguen admesos a prendre-hi part, d’acord amb el que es disposa en l’article 10.f de les normes per a la provisió de llocs de treball en la Sindicatura de Comptes i baremació de mèrits. .

5.2. Una vegada efectuada l’avaluació del personal candidat, la comissió de valoració formularà la corresponent proposta motivada de resolució i assignació del lloc de treball convocat. La proposta s’ha d’efectuar dins dels quinze dies hàbils següents a la finalització del termini de presentació de sol·licituds.

*Sisena. Resolució del procediment*

6.1. D’acord amb el que s’estableix en l’article 10.f de l’Acord del Consell de la Sindicatura de Comptes pel qual s’aproven les normes per a la provisió de llocs de treball en la Sindicatura de Comptes, per a elaborar la corresponent proposta motivada de resolució la comissió de valoració tindrà en compte l’acreditació per part dels candidats dels coneixements i mèrits següents:

– Formació universitària relacionada amb les funcions del lloc: titulacions, doctorats, màster, graus, etc.

– Certificacions acreditatives en matèria d'auditoria de sistemes d'informació i de seguretat de la informació.

– Cursos especialitzats en les matèries pròpies de la UASI als quals s'haja assistit en els últims 10 anys, inclourà l'assistència a congressos especialitzats en estes matèries.

– Coneixements acreditats en l'aplicació de l’ENS.

– Experiència acreditada en treballs relacionats amb les TIC o en auditoria de sistemes d'informació. Es valorarà l'experiència en sistemes complexos.

– Coneixements i experiència en l'ús de ferramentes i tècniques automatitzades d'auditoria.

6.2. Una vegada efectuada l’avaluació del personal candidat, la comissió de valoració formularà la corresponent proposta motivada de resolució i assignació del lloc convocat, tenint en compte el resultat d’aquesta avaluació. Aquesta proposta contindrà també una llista dels concursants admesos i exclosos, i serà remesa per la comissió de valoració al Consell de la Sindicatura de Comptes, que dictarà la resolució corresponent, d’acord amb aquesta proposta, que es publicarà en el *Butlletí Oficial de les Corts*  i en el *Diari Oficial de la Generalitat Valenciana*.

6.3. La comissió de valoració pot proposar al Consell de la Sindicatura que es declare desert el lloc convocat, a pesar de l’existència de candidats que complisquen els requisits mínims, si considera que cap resulta idoni per al lloc convocat. La proposta ha de ser motivada.

*Setena. Adjudicació de destinacions*

7.1. En l’acord de resolució d’aquesta convocatòria s’ha d’indicar expressament la data de començament dels terminis de cessament i presa de possessió.

*Huitena. Base jurídica i fins del tractament de dades personals*

8.1. Per a la participació en el procediment de provisió per lliure designació que s’inicia per part de la Sindicatura de Comptes, la persona interessada ha d’atorgar el seu consentiment exprés i la seua autorització per al tractament de les seues dades personals per la Sindicatura de Comptes, atés que sense aquest tractament no és possible que es tinga en compte la seua participació en aquests processos, en incomplir-se els requisits d’admissió i participació establits. L’atorgament del consentiment per part del participant es realitzarà per mitjà de la firma de la instància de sol·licitud de participació en el procés. La mateixa acció de firmar la sol·licitud implica aquest atorgament.

Seran objecte de tractament les dades personals següents:

a) Dades identificatives i de contacte com ara nom i cognoms, DNI/NIE/passaport, adreça postal i electrònica, telèfon fix i mòbil.

b) Dades de característiques personals com ara edat, sexe, data i lloc de naixement, dades de família/estat civil.

c) Dades acadèmiques i professionals com ara nivell d’estudis, CV, titulacions, dades obtingudes de proves selectives, entrevistes.

8.2. Amb base jurídica en el compliment d’una obligació legal aplicable al responsable del tractament o en el consentiment de l’interessat, la Sindicatura de Comptes tractarà les dades de la persona interessada amb les finalitats següents:

a) Verificar el compliment dels requisits d’admissió.

b) Dur a terme l’admissió de les persones aspirants.

c) Desenvolupar i executar el procediment de provisió i seleccionar les persones aspirants que superen les proves.

d) Aprovar i publicar la llista de persones admeses i excloses.

e) Exposar, en els llocs determinats per a cada cas per aquesta convocatòria, les llistes de persones admeses i excloses, i les dels resultats de cada prova, amb indicació dels cognoms, el nom i els quatre dígits del DNI o, si és el cas, del document acreditatiu de la identitat de les persones estrangeres residents en territori espanyol, així com, si és el cas, la causa d’exclusió.

f) Atendre i gestionar les reclamacions a les llistes, així com les esmenes realitzades per les persones interessades i, si és el cas, els recursos contra les llistes.

8.3. Destinataris de les dades. Les dades personals de la persona interessada es comunicaran, si és el cas, amb base jurídica en el compliment de les obligacions legals, a la comissió de valoració i, si és el cas, als òrgans de l’Administració pública (de l’àmbit autonòmic, local, estatal o, si és el cas, europeu), autoritats de control en matèria de protecció de dades, òrgans judicials, Ministeri Fiscal, Tribunal de Comptes, Agència Valenciana Antifrau, IGAE, Defensor del Poble, Síndic de Greuges de la Comunitat Valenciana i tercers subjectes de dret privat quan, si és el cas, s’aprecie un interés legítim d’acord amb el que s’estableix en la Llei 39/2015, d’1 d’octubre, del procediment administratiu comú de les administracions públiques, Llei 19/2013, de transparència, accés a la informació pública i bon govern, i Llei 1/2022, de 13 d’abril, de la Generalitat, de transparència i bon govern de la Comunitat Valenciana.

En compliment del que s’estableix en l’article 28.2 de la Llei 39/2015, del procediment administratiu comú de les administracions públiques, la Sindicatura de Comptes pot comunicar les dades personals de la persona interessada a les plataformes d’intermediació de l’Administració pública per a la consulta i verificació de dades.

Així mateix, la Sindicatura de Comptes pot permetre l’accés de terceres empreses (també denominades encarregats del tractament) a les dades de la persona interessada per a la prestació de serveis de suport als fins indicats, així com per a la prestació de serveis auxiliars a la Sindicatura de Comptes, amb la firma prèvia del contracte legalment previst a aquest efecte que obliga els encarregats del tractament a seguir les instruccions de la Sindicatura de Comptes en el tractament de les dades personals, així com a adoptar mesures de seguretat i confidencialitat i a retornar i destruir les dades personals a la finalització del servei. La Sindicatura de Comptes no té previst dur a terme transferències internacionals de les dades personals de la persona interessada ni a països ni a organitzacions internacionals. En el cas d’efectuar-se aquest tipus de transferències es realitzaran de conformitat amb el Reglament Europeu de Protecció de Dades i la Llei orgànica de protecció de dades i garantia dels drets digitals.

8.4. Termini de conservació de les dades. Les dades personals proporcionades per la persona interessada es conservaran durant el temps necessari per a complir la finalitat per a la qual es recullen, i pels terminis establits en les normes vigents per al compliment d’obligacions i responsabilitats legals, a més dels períodes establits en la normativa d’arxius i documentació.

8.5. Drets. La persona interessada pot exercitar davant la Sindicatura de Comptes, en relació amb les seues dades personals, els drets d’accés, rectificació, supressió, limitació, oposició, portabilitat i dret a no ser objecte de decisions basades únicament en el tractament automatitzat de dades personals, enviant una comunicació al delegat de protecció de dades (DPD) a través de qualsevol de les vies següents:

a) A l’adreça postal del carrer de Sant Vicent Màrtir, núm. 4, de València, CP 46136, o de manera presencial aportant la sol·licitud corresponent a través del registre.

b) Al compte de correu electrònic del DPD: owd@rbjthmej.vk.

c) A través de comunicació escrita presentada directament en la seu electrònica de la Sindicatura de Comptes (presentació d’instància general).

L’exercici dels drets és personalíssim i requereix la identificació inequívoca de la persona interessada, que pot realitzar-se per mitjà de fotocòpia o instrument electrònic equivalent del seu document nacional d’identitat o passaport o un altre document vàlid que la identifique, i si és el cas de la persona que exercisca la representació, així com el document o instrument electrònic acreditatiu d’aquesta representació.

8.6. Dret a interposar una reclamació. A més, la persona interessada queda informada del seu dret a presentar una reclamació davant l’Agència Espanyola de Protecció de Dades (AEPD), a través de www.aepd.es o en l’adreça següent: c/ Jorge Juan, 6. 28192 Madrid, i/o telèfon de contacte 972 959 950, en particular quan la persona interessada considere que no ha obtingut satisfacció per part de la Sindicatura de Comptes en l’exercici dels seus drets. No obstant això, amb caràcter voluntari i previ a la presentació d’aquesta reclamació en l’AEPD, la persona interessada pot dirigir-se i contactar amb el DPD de la Sindicatura de Comptes a través del correu electrònic següent: jmv@hupcrksq.af.

8.7. La Sindicatura de Comptes pot demanar a altres administracions els documents requerits en la convocatòria que siguen accessibles a través de la Plataforma Autonòmica d’Interoperabilitat (PAI), d’acord amb el que es preveu en l’article 28 de la Llei 39/2015, del procediment administratiu comú de les administracions públiques, i no serà necessària la seua aportació per l’interessat. En cas de no autoritzar aquesta consulta, o que la documentació no estiga a l’abast en la PAI, el sol·licitant aportarà la documentació requerida en la convocatòria.

*Novena. Recursos*

9.1 Aquesta convocatòria, les seues bases i tots els actes administratius que es dicten per a desplegar-la, excepte les actuacions de la comissió de valoració, poden ser impugnats per les persones interessades per mitjà de la interposició d’un recurs contenciós administratiu en el termini de dos mesos comptadors des de l’endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. No obstant això, es pot interposar potestativament recurs de reposició davant el mateix òrgan que va dictar l’acte contra el qual es recorre, en el termini d’un mes comptador des de l’endemà de la publicació, o qualsevol altre recurs que estime procedent. Tot això de conformitat amb el que s’estableix en els articles 112, 114, 115, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.

9.2. Contra els actes de la comissió de valoració es pot interposar recurs d’alçada davant el Consell de la Sindicatura de Comptes, en el termini d’un mes a partir de l’endemà de la notificació o publicació.

9.3. D’acord amb les disposicions de l’article 25 de la Llei 39/2015, d’1 d’octubre, del procediment administratiu comú de les administracions públiques, la falta de resolució expressa de les sol·licituds o reclamacions regulades en aquest acord té efectes desestimatoris de la sol·licitud o reclamació, sense perjudici de l’obligació de resoldre.

ANNEX I

Lloc de treball núm. 90. Cap de la Unitat d’Auditoria de Sistemes d’Informació i Suport

– Naturalesa del lloc: funcionarial.

– Classificació del lloc: subgrup A1.

– Complement de destinació: nivell 28

– Complemente específic: SC23

– Forma de provisió: lliure designació.

– Localització: València.

– Adscripció: auditors.

– Funcions:

1a. Donar suport a tots els equips d’auditoria en matèria d’utilització d’eines informàtiques d’auditoria

2a. Efectuar la revisió dels sistemes d’informació dels ens fiscalitzats. Per a això es coordinarà amb els equips de fiscalització i dirigirà la participació tant del personal de la seua unitat com del departament d’informàtica que se li haja assignat, així com dels experts externs que, si és el cas, col·laboren en els treballs.

3a. Elaborar els plans i programes de treball de les auditories o revisions de sistemes d’informació, tant dels que formen part de les fiscalitzacions ordinàries com d’aquells treballs específics sobre sistemes que s’establisquen en els PAA. (Els primers requereixen l’aprovació de l’auditor responsable del treball de fiscalització i els segons, de l’auditor que exercisca les funcions de director del gabinet tècnic).

4a. Elaborar un informe de resultats de cada revisió de sistemes que efectue, que traslladarà a l’auditor responsable del treball, amb el procediment i efectes que es determine en una directriu tècnica que s’elaborarà a aquest efecte.

5a. Analitzar, planificar i coordinar la introducció de noves eines informàtiques i mètodes d’auditoria, i donar suport als equips d’auditoria per a la seua correcta implantació i utilització.

6a. Administrar i coordinar el sistema de papers de treball electrònic de la Sindicatura, i prestar assistència tècnica als equips.

7a. Col·laborar amb els equips de fiscalització i participar en treballs relacionats amb les tecnologies de la informació i les comunicacions, o en altres que per les seues característiques així s’establisca en els PAA o ho considere l’auditor que exercisca les funcions de director del Gabinet Tècnic davant una petició dels auditors.

ANNEX II

*Sol·licitud de participació i mèrits al·legats*

LLOC QUE SE SOL·LICITA

Número:

Denominació:

DADES PERSONALS

DNI:

Primer cognom:

Segon cognom:

Nom:

Email:

Telèfon de contacte:

SITUACIÓ ADMINISTRATIVA ACTUAL

MÈRITS AL·LEGATS

Els participants en aquesta convocatòria hauran de redactar un currículum especificant els mèrits que s’al·leguen.

S’aportarà la documentació acreditativa dels mèrits al·legats que no consten en la Sindicatura de Comptes.

València,

(Data i signatura)

SINDICATURA DE COMPTES DE LA COMUNITAT VALENCIANA